નાફેડ ઉપરાંત ગુજરાત સ્ટેટ વેરહાઉસ કોર્પોરેશને પણ ગુજપ્રોને પત્ર લખી સ્પષ્ટ જણાવ્યું હતું કે બંને વેરહાઉસ રીસીપ્ટની અંદર ખરેખર આપેલી મગફળીની બોરીઓમાં છેકછાક કરી નિયત કરતાં વધારે બોરીઓ લખીને સરકાર સાથે છેતરપિંડી કરાઈ હોવાનું જણાય છે. જેનાં પગલે ગુજપ્રો કંપનીએ ઈન્ટરનલ ઑડિટ કરતાં છેતરપિંડી થઈ હોવાનું ધ્યાને આવ્યું હતું. કૌભાંડનો પર્દાફાશ થતાં રૂકમાવતી એગ્રોના કાન્તિભાઈ રાબડીયાએ નોટરી સમક્ષ લેખીતમાં કબૂલાત કરી આપી હતી કે તેમણે અને ધર્મેશ વીસાવલીયા તેમજ મિસ્ટર પંડ્યા નામના ત્રણ શખ્સોએ સાથે મળીને સમગ્ર કૌભાંડ આચર્યું છે.